|  |
| --- |
| **केन्द्रीय विद्यालय, उदालगुड़ी (असम)**  **प्री-बोर्ड-1 परीक्षा- 2019-20**  **पूर्णांक-80** **कक्षा-10** **अवधि- 3 घंटे**  **विषय-हिंदी** |

**सामान्य निर्देश-**

1. इस प्रश्नपत्र में कुल चार खण्ड क, ख, ग और घ हैं।
2. चारों खण्डों के प्रश्नों के उत्तर देना अनिवार्य है।
3. यथा संभव प्रत्येक खण्ड के प्रश्नों के उत्तर क्रमश: दीजिए।
4. लेख सुंदर और सुपाठ्य होना चाहिए।

**खण्ड-क**

**(अपठित गद्यांश)**

**प्रश्न-1** निम्नलिखित गद्यांश को ध्यानपूर्वक पढ़कर गद्यांश के नीचे दिये गए प्रश्नों के उत्तर दीजिए।

कहते हैं कि एक बार अमीर खुसरो कहीं जा रहे थे। रास्ते में उन्हें प्यास लगी। उन्होंने देखा कि समीप के एक कुएँ पर चार पनिहारिनें पानी भर रही हैं। खुसरो ने देखते ही उनसे कहा कि मुझे बहुत ज्यादा प्यास लग रही है, अतः पानी पिला दो। उनमें से एक औरत उन्हें पहचानती थी। उसने औरों से कह दिया कि यह अमीर खुसरो हैं। यह कवि हैं। वे औरतें बोली कि क्या अमीर खुसरो तू ही है जिसके गीत औरतें गाती हैं और लोग उसकी पहेलियाँ और मुकरियाँ भी सुनते हैं?

खुसरो ने ‘हाँ’ कहा तो एक औरत बोली – पहले हम सबको कविता सुनाओ, फिर पानी पिलाऊँगी। मैने आज खीर बनाई है। दूसरी बोली, ‘मैने आज चरखा चलाया है।’ तीसरी बोली, ‘ मैने आज ढोल बजाया है।’ खुसरो ने कहा –प्यास के मारे मेरा दम निकला जा रहा है। पहले पानी पिला दो। वे बोलीं – जब तक हमारी बात नहीं मानोगे तब तक हम पानी नहीं पिलाएँगी। झट खुसरो ने खीझकर कह दिया –

**“खीर पकाई जतन से, चरखा दिया चलाय।**

**आया कुत्ता खा गया, तू बैठी ढोल बजाय।”**

यह सुनते ही खुसरो को पानी पिला दिया गया।

**(क)** अमीर खुसरो ने रास्ते में स्त्रियों को क्या करते देखा? (2)

**(ख)** अमीर खुसरो किसलिए प्रसिद्ध हैं? (2)

**(ग)** दूसरी औरत ने क्या कहा? (2)

**(ग)** पानी पिलाने के लिए खुसरो के सामने क्या शर्त रखी गयी? (1)

**(घ)** गद्यांश का उचित शीर्षक लिखिए। (1)

**(अपठित काव्यांश)**

**प्रश्न-2**  निम्नलिखित काव्यांश को ध्यानपूर्वक पढ़कर पूछे गए प्रश्नों के उत्तर दीजिए।

कहती है सारी दुनिया जिसे किस्मत

नाम है उसका हकीकत में मेहनत

जो रचते हैं, खुद अपनी किस्मत, वे कहे जाते हैं साहसी

जो करते हैं, ईश्वर से शिकायत, वे कहे जाते हैं आलसी,

जो रुक गया, मिट गया उसका नामो–निशाँ,

जो चलता रहा, अपनी मंजिल वो पा गया।

खुशी के हकदार हैं वही, जिन्होंने दुःख को सहा,

छोड़ के दामन फूलों का, काँटों की राह को चुना।

निराशा का अन्धकार मिटाकर, आशा के दीप जलाओ।

छोड़ भाग्य की दुहाई, अपनी किस्मत स्वयं बनाओ।

1. वास्तव में किस्मत किसे कहते हैं? (2)
2. जो अपनी किस्मत रचते हैं, उन्हें क्या कहते हैं? (2)
3. उसका क्या हाल होता है, जो रास्ते में रुक जाता है? (1)
4. ख़ुशी का सच्चा हकदार कौन है? (1)
5. अपनी किस्मत किस प्रकार बनाई जा सकती है? (1)

**खण्ड-ख (व्याकरण)**

**प्रश्न-3** रचना के आधार पर वाक्य भेद लिखिए- (1×3=3)

1. धन आते ही कुछ लोगों को घमंड हो जाता है।
2. बच्चे ने कुत्ता देखा और वह डर गया।
3. यही वह बच्चा है, जिसे बैल ने मारा था।

**प्रश्न-4** संयुक्त वाक्य में बदलिए- (1)

1. चातक थोड़ी देर चुप रहकर बोला।

**प्रश्न-5** निर्देशानुसार वाच्य बदलिए- (1×3=3)

1. मैं रोटी खाता हूँ। (कर्मवाच्य में)
2. मैं बैठ नहीं सकता। (भाववाच्य में)
3. प्रेमचंद द्वारा गोदान लिखा गया। (कर्तृवाच्य में)

**प्रश्न-6** रेखांकित पदों का परिचय दीजिए- (1×4=4)

1. यह **लड़का** बहुत चालाक है।
2. आज मैंने **काला** हिरण देखा।
3. महादेवी वर्मा **कविता** लिखती थीं।
4. माँ भोजन **पका रही** है।

**प्रश्न-7** निम्नलिखित प्रश्नों के उत्तर दीजिए- (1×4=4)

1. ‘हास’ किस रस का स्थायी भाव है?
2. विभाव के कितने भेद हैं?
3. वीर रस का एक उदाहरण लिखिए।
4. ‘जाके सिर मोर मुकुट मेरो पति सोई’ पंक्ति में कौन–सा रस है?

**खण्ड–ग (पाठ्य पुस्तक)**

**प्रश्न-8** निम्नलिखित गद्यांश को ध्यानपूर्वक पढ़िए और पूछे गए प्रश्नों के उत्तर दीजिए। (1×5=5)

पिता के ठीक विपरीत थीं हमारी बेपढ़ी–लिखी माँ। धरती से ज्यादा कुछ ज्यादा ही धैर्य और सहनशक्ति थी शायद उनमें। पिता जी की हर ज्यादती को अपना प्राप्य और बच्चों की हर उचित–अनुचित फरमाइश और जिद को अपना फर्ज समझकर बड़े सहज भाव से स्वीकार करती थीं वे। उन्होंने जिन्दगी भर अपने लिए कुछ माँगा नहीं, चाहा नहीं ...केवल दिया ही दिया। हम भाई– बहनों का सारा लगाव माँ के साथ लेकिन निहायत असहाय मजबूरी में लिपटा उनका यह त्याग कभी मेरा आदर्श नहीं बन सका.... न उनका त्याग, न उनकी सहिष्णुता। खैर, जो भी हो, अब वह पैतृक – पुराण यहीं समाप्त कर अपने पर लौटती हूँ।

1. लेखिका ने अपनी माँ के विषय में क्या कहा है?
2. लेखिका की माँ ने जीवन भर क्या किया?
3. प्रस्तुत गद्यांश किस पाठ से लिया गया है एवं इस पाठ की लेखिका कौन हैं?
4. बच्चों की हर उचित-अनुचित फरमाइश को माँ किस प्रकार पूरा करती थीं?
5. लेखिका की माँ लेखिका के लिए आदर्श क्यों नहीं बन सकीं?

**प्रश्न-9** निम्नलिखित में से किन्हीं चार प्रश्नों के उत्तर लिखिए- (2×4=8)

1. भगत की पुत्रवधू उन्हें अकेले क्यों नहीं छोड़ना चाहती थी?
2. बिस्मिल्ला खाँ को शहनाई की मंगलध्वनि का नायक क्यों कहा गया है?
3. सेनानी न होते हुए भी चश्मे वाले को लोग कैप्टन क्यों कहते थे?
4. ‘एक कहानी यह भी’ पाठ में लेखिका के पिता ने रसोई को ‘भटियारखाना’ कहकर क्यों सम्बोधित किया है?
5. फादर की उपस्थिति देवदार की छाया जैसी क्यों लगती थी?

**प्रश्न-10** प्रस्तुत काव्यांश को पढ़कर पूछे गए प्रश्नों के उत्तर दीजिए- (1×5=5)

तुम्हारी यह दंतुरित मुसकान

मृतक में भी डाल देगी जान

धूलि-धूसर तुम्हारे ये गात..

छोड़कर तालाब मेरी झोंपड़ी में खिल रहे जलजात

परस पाकर तुम्हारा ही प्राण,

पिघलकर जल बन गया होगा कठिन पाषाण।

1. ‘दंतुरित मुसकान’ से क्या तात्पर्य है?
2. कवि को झोंपड़ी में प्रसन्न शिशु किसके समान लग रहा है?
3. ‘धूलि-धूसर तुम्हारे ये गात’ पंक्ति में कौन सा अलंकार है?
4. ‘पिघलकर जल बन गया होगा कठिन पाषाण’ पंक्ति का आशय स्पष्ट कीजिए?
5. कविता का शीर्षक और कवि का नाम लिखिए?

**प्रश्न-11** निम्नलिखित में से किन्हीं चार प्रश्नों के उत्तर दीजिए- (2×4=8)

1. लक्ष्मण ने वीर योद्धा की कौन-कौन सी विशेषताएँ बताई हैं?
2. उद्धव के व्यवहार की तुलना किस-किस से की गई है?
3. फागुन में ऐसा क्या होता है जो बाकी ऋतुओं से भिन्न होता है?
4. कवि गिरिजाकुमार माथुर ने अपनी कविता में ‘छाया’ शब्द का प्रयोग किस संदर्भ में किया है? कवि ने उसे छूने के लिए क्यों मना किया है?
5. माँ ने बेटी को क्या क्या सीख दी?

**प्रश्न-12** निम्नलिखित में से किन्हीं दो प्रश्नों के उत्तर दीजिए- (2×2=4)

1. आपके विचार से भोलानाथ अपने साथियों को देखकर सिसकना क्यों भूल जाते थे?
2. सरकारी तंत्र में जॉर्ज पंचम की नाक लगाने को लेकर जो चिंता या बदहवासी दिखाई देती है वह उनकी किस मानसिकता को दर्शाती है?
3. गंतोक को ‘मेहनतकश बादशाहों का शहर’ क्यों कहा गया?

**खण्ड–घ**

**प्रश्न-13** अपने क्षेत्र में पेय-जल की समस्या की ओर ध्यान आकृष्ट करते हुए स्वास्थ्य अधिकारी को पत्र लिखिए। (5)

**अथवा**

अपने पिता जी को पत्र द्वारा बताइए कि आपके विद्यालय में वार्षिक उत्सव किस प्रकार मनाया गया।

**प्रश्न-14** - आपने संगीत सिखाने के लिए एक संस्था खोली है उसके लिए विज्ञापन तैयार कीजिए। (5)

**प्रश्न-15** किसी एक विषय पर दिए गए संकेत बिंदुओं के आधार पर लगभग 250 शब्दों में निबन्ध लिखिए- (10)

1. मोबइल फोन सुविधा या दुविधा

**संकेत बिन्दु-** •आधुनिक युग •मोबाइल फोन की सुविधाएँ •विभिन्न वर्गों को मोबाइल फोन से लाभ • मोबाइल फोन से हानियाँ

1. महिला सशक्तिकरण

**संकेत बिन्दु-** •शाब्दिक अर्थ •वर्तमान समाज में नारी की स्थिति •महिला सुरक्षा-एक समस्या • नारी सशक्तिकरण के उपाय

1. स्वच्छ भारत अभियान

**संकेत बिन्दु-** •प्रस्तावना •अभियान की आवश्यकता •अभियान का प्रभाव •स्वच्छता से लाभ ∙स्वच्छता पखवाड़ा